钦定古今图书集成/历象汇编/庶征典/第003卷 > 后晋
## 钦定古今图书集成/历象汇编/庶征典/第003卷 > 后晋

### 出帝开运元年以兵荒诏减省诸费

按《五代史，晋出帝本纪》，不载。按《册府元龟》，开运元
年九月诏曰：“朕虔承顾命，获嗣丕基，常惧颠危，不克
负荷。宵分日昃，罔敢怠荒，夕惕晨兴，每怀祇畏。但以
恩信未著，德教未敷，理道不明，咎征斯至。向者频年
灾沴，稼穑不登，万姓饥荒，道殣相望。上天垂谴，凉德
所招。仍属干戈尚兴，边陲多事，仓廪不足，则辍人之
糇食；帑仓不足，则率人之资财；兵士不足，则取人之
中丁；战骑不足，则假人之乘马。虽事不获已，而理将
若何？”访闻差去使臣，殊乖体认，不能敦于勉谕，而乃
临以威刑，自有所闻，益深愧悼。旋属守臣叛命，戎虏
犯边，致使甲兵不暇休息。军旅有战征之苦，人民有
飞挽之劳。疲瘵未苏，科敛尚急，言念于此，寝食何安，
得不省过兴怀，侧身罪己，载深减损，思召和平。所宜
去无用之资，罢不急之务，弃华取实，惜费省功，一则
符先帝慈俭之规，一则慕前王朴素之德。向者造作
军器，破用稍多，但取坚刚，不须华靡。今后作坊，制造
器械，不得更用金银装饰，比于游畋，素非所好。凡诸
服御，尤欲去奢，应天下“州府，不得以珍宝玩好及鹰
犬为贡。在昔圣帝明君，无非恶衣菲食，况予薄德，所
合恭行。今后太官常膳，减去多品，衣服帷帐，务去华
饰，在御寒湿而已。峻宇雕墙，昔人攸诫，玉杯象箸，前
代所非。今后凡有营缮之处，丹垩雕镂，不得过度。宫
闱之内，有非理费用，一切禁止。”於戏！继圣承祧，握枢
临极，昧于至道，若履春冰。属以天灾流行，国步多梗，
因时致惧，引咎推诚，期于将来，庶几有补。更赖王公
将相，贵戚豪宗，各启乃心，率繇兹道，共臻富庶，以致
康宁。凡百臣僚，宜体朕意。